EFF-man eis ekskuus van DA oor diefstalsaak | Netwerk24
Deur Warda Meyer 12 Julie 2019 21:31
Nazier Paulsen, 'n EFF-parlementslid wat deur die DA-beheerde Wes-Kaapse wetgewer beskuldig is dat hy 'n skootrekenaar gesteel het, gaan die betrokke DA-LUR'e vir skadevergoeding dagvaar.
Die staat het Donderdag in die landdroshof in Kaapstad hul diefstalsaak teen Paulsen teruggetrek. Die destydse speaker van die wetgewer, Sharna Fernandez, wat nou die LUR van maatskaplike ontwikkeling is, het die klag van diefstal aanhangig gemaak.
Nazier Paulsen. Foto: Leanne Stander
Die Wes-Kaapse wetgewer het aangevoer dat Paulsen 'n skootrekenaar gesteel het wat aan hom as 'n lid van die Wes-Kaapse wetgewer toegewys was.
Paulsen het volgehou hy het die skootrekenaar, wat hy in 2015 gekry het, slegs saam met hom geneem om eers sy persoonlike data daarop te verwyder.
Hy het dit wel later teruggegee, maar is steeds van diefstal aangekla.
Paulsen het Fernandez, asook die Wes-Kaapse premier, Alan Winde, en DA-LUR Ricardo McKenzie tot volgende Vrydag kans gegee om verskoning te vra vir die skootrekenaar-saak wat vir vier jaar lank uitgerek is en hom oneindige stres veroorsaak het.
"As hulle weier om verskoning te vra, sal ek dit deel maak van die eis wat my prokureurs mettertyd teen hulle sal instel. In ruil vir hul bereidwilligheid om saam te werk, sal ek toegeeflik wees, iets wat hulle nie teenoor my kon wees nie toe ek verskeie pogings aangewend het om op 'n vriendelike manier die probleem op te los."
Paulsen sê hy het uit die staanspoor volgehou dat hy onskuldig is.
"Ek moes die vernedering verduur en is deur verteenwoordigers van die DA op sosialemedia-platforms as 'n dief en leuenaar uitgemaak."
Paulsen sê die saak is teruggetrek en nou sal die DA-lede moet pa staan vir hul gedrag.
"Ek het nog nooit in die integriteit van ons regstelsel getwyfel nie, want ek het geweet hulle sal op die feite van die saak sou fokus en nie die politieke aanval van 'n party nie."